ປະເທດສະມາຊິກອາຊຽນ ແລກປ່ຽນຄວາມຮູ້ ດ້ານການ ຂຽນປຶ້ມວັນນະຄະດີ
ໃນວັນທີ 10 ພຶດສະພາ 2018 ທີ່ສະຖາບັນຮ່ວມມື ລາວ-ຍີ່ປຸ່ນ, ຄະນະອານຸກຳມະ ການວັດທະນະທຳອາຊຽນ ສປປ ລາວ ຮ່ວມກັບ ສະມາຄົມນັກປະພັນລາວ ແລະ ຄະນະອັກສອນສາດ ພາກພາສາ ແລະ ວັດທະນະທຳ ມະຫາວິທະຍາໄລແຫ່ງຊາດ, ໄດ້ຈັດສຳມະນາ ນັກຂຽນອາຊຽນ ແລະ ງານວາງສະແດງ ປຶ້ມວັນນະຄະດີ ຂອງປະເທດສະມາຊິກອາຊຽນ, ໂດຍການເຂົ້າຮ່ວມຂອງທ່ານ ອາລຸນ ສີລັດຕະນະກຸນ ອະທິການບໍດີ ຄະນະອັກສອນສາດ ມະຫາວິທະຍາໄລແຫ່ງຊາດ, ທ່ານ ທອງໃບ ໂພທິສານ ຫົວໜ້າກົມມໍລະດົກ ທັງເປັນປະທານສະມາຄົມ ນັກປະພັນລາວ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ມີບັນດາຜູ້ຕາງໜ້າ ຈາກບັນດາປະເທດອາຊຽນ, ຄູອາຈານ ແລະ ນັກສາສຶກສາເຂົ້າຮ່ວມ.
ສຳມະນາ ແລະ ງານສະແດງປຶ້ມຄັ້ງນີ້, ເປັນຄັ້ງທຳອິດທີ່ຈັດຂຶ້ນຢູ່ ສປປ ລາວ, ໂດຍຈຸດປະສົງ ເພື່ອເຕົ້າໂຮມບັນດານັກຂຽນ ໃນປະເທດສະມາຊິກອາຊຽນ ໄດ້ມາພົບປະແລກປ່ຽນບົດຮຽນ, ຖອດຖອນບົດຮຽນ ເຊິ່ງກັນ ແລະ ກັນ ທາງດ້ານການຂຽນວັນນະຄະດີ, ການພິມປຶ້ມວັນນະຄະດີ ແລະ ທັງເປັນການສ້າງປະສົບການ ໃຫ້ແກ່ນັກຂຽນລາວ ເພື່ອເຮັດແນວໃດ ໃຫ້ນັກຂຽນລາວ ໄດ້ມີໂອກາດສຳພັດ ກັບບັນດານັກຂຽນ ແລະ ວັນນະຄະດີ ຂອງບັນດາ ປະເທດອາຊຽນດ້ວຍກັນ. ພ້ອມດຽວກັນ, ການວາງສະແດງປຶ້ມວັນນະຄະດີ ຂອງ ບັນດາປະເທດອາຊຽນ ເພື່ອໃຫ້ນັກຮຽນນັກສຶກສາ, ຄູອາຈານຢູ່ໂຮງ ຮຽນ ກໍຄື ມະຫາວິທະຍາໄລແຫ່ງຊາດ ໄດ້ສຳພັດກັບບົດຂຽນປຶ້ມວັນນະຄະດີ ຂອງບັນດາ ປະເທດສະມາຊິກອາຊຽນ ທີ່ນຳມາວາງສະແດງໃນຄັ້ງນີ້.
ທ່ານ ທອງໃບ ໂພທິສານ ກ່າວວ່າ: ໃນໄລຍະຜ່ານມາ ສະມາຄົມນັກປະພັນລາວ ຫລາຍຄົນກໍໄດ້ຮັບລາງວັນ ໃນລະດັບປະເທດອາຊຽນ ຫລາຍລາງວັນ. 3 ວັນ ສຳລັບ ການວາງສະແດງປຶ້ມວັນນະຄະດີ ໃນຄັ້ງນີ້, ໄດ້ມີຫລາຍຮ້ອຍເລື່ອງ ທີ່ຖືກນຳມາສະແດງ ລວມທັງສຳນັກພິມ ຂອງ ສປປ ລາວ ແລະ ໄດ້ມີນັກສຶກສາ ຫລາຍຮ້ອຍຄົນເຂົ້າຊົມ ແລະ ເຮັດກິດຈະກຳຕ່າງໆ ຮ່ວມກັບບັນດາປະເທດສະ ມາຊິກອາຊຽນ.
ທ່ານ ທອງໃບ ໂພທິສານ ກ່າວຕື່ມວ່າ: ນັກສຶກສາລາວ ມີໂອກາດໜ້ອຍ ທີ່ຈະໄດ້ຮູ້ຈັກກັບປະເທດສະມາຊິກອາຊຽນ, ໂດຍສະເພາະແມ່ນວັນນະຄະດີ ແລະ ການຈັດສຳມະນາຄັ້ງນີ້, ຈຶ່ງເປັນໂອ ກາດທີ່ສຳຄັນຫລາຍ ສຳລັບຄູອາຈານ ແລະ ນັກສາສຶກສາລາວ ທີ່ຈະໄດ້ຮຽນຮູ້ ແລະ ຖອດຖອນເອົາບົດຮຽນດັ່ງກ່າວ ນຳບັນດານັກຂຽນອາຊຽນ. ຂ່າວ-ພາບ: ມະນີທອນ
ແຫຼ່ງຂ່າວ: ຂ່າວສານປະເທດລາວ